**העתיד ורוד**

ראיון עם קארים ראשיד

מאת נמרוד דביר, ניו יורק

על הנייר, קארים ראשיד הוא מעצב תעשייתי מוביל, אי שם לצד פיליפ סטארק ומרסל וונדרס (המגזין "טיים" אף הגדיל להכתיר אותו כמעצב המשפיע ביותר באמריקה). בפועל, ממש כמו אירית רחמים או עמוד הפייסבוק של מירי רגב, ראשיד בעצם תופס מעצמו מעצב אווירה. ובתור שכזה, הוא יודע היטב שאלוהים לא נמצא בפרטים הקטנים, אלא בוייב הכללי, ביצירת חוויה שגדולה מסכום רהיטיה.

אנחנו נפגשים בסטודיו שלו במנהטן כדי לדבר על הפרויקט העיצובי החדש שלו, מלון הבוטיק הפוליהאוס‏ (THE POLI HOUSE‎) שנפתח לאחרונה במרכז תל אביב. "החלום האולטימטיבי שלי הוא בעצם לעצב כוכב לכת", הוא צוחק. "הכי הייתי רוצה להתחיל עולם חדש ולעצב בו את הכל. ריאלית, בשנים האחרונות אני מתעניין בעיצוב בניינים כי זה הכי קרוב ללעצב עולם. אבל זו עבודה בלתי צפויה: כשמתכננים חלל, אף פעם אי אפשר לדעת מה תהיה התוצאה הסופית. אפשר לדעת מה יהיה צבע הקירות או איך יסודרו החדרים, אבל יש מרכיב רגשי, אווירתי, שאותו אף פעם אי אפשר לחזות. המטרה שלי היא ליצור אנרגיה ייחודית, ותמיד אני במתח אם היא תגיע".

ובפוליהאוס הצלחת?

"לדעתי כן, אבל אל תשאל אותי. צריך להיות שם בשביל החוויה. התמונות לא עושות עם המקום חסד".

איך הגעת בכלל לעצב מלון בתל אביב?

"קיבלתי אימייל, אאוט אוף דה בלו ובעיתוי טוב מאוד. בכל מקרה תכננתי להגיע לישראל להעביר הרצאה, אז נפגשתי עם היזמים. מאוד אהבתי את הבניין, באוהאוס משנת 1937. ישר ראיתי שיש שם אנרגיה".

את אוהב את העיר? את העיצוב הישראלי?

"כן, אני מכיר את העיר טוב יחסית, הסתובבתי בה הרבה. מאוד התרשמתי ממתחם שרונה, משל, חשבתי שעשו שם עבודה מוצלחת. גם פרויקטים שראיתי בשדרות רוטשילד הרשימו אותי. אהבתי בת"א את השילוב מקום קטן עם אווירה של בירה אורבנית. אני מאוד אוהב את השילוב של האינטימיות והגלובליות, וניסיתי לתפוס אותו גם במלון".

גם את החוויה של פגישה עימו נראה שראשיד הקפיד להפיק היטב. הראיון מתקיים בסטודיו הגדול שלו בשכונת הלז קיטשן במנהטן, אליו צמוד ביתו הפרטי, טאונהאוס מרשים בו הוא גר עם אשתו ובתו בת ה-3.5. שני דברים בולטים מידית: אחת, שענראה מדובר באיש עשיר (בלי לפתוח עין, אבל בית פרטי פלוס סטודיו ענק בלב מנהטן זה עניין של כמה עשרות מיליוני דולרים). ושתיים, שמדובר בממלכה שכולה ראשיד-לנד. הכל במקום עוצב על ידי ראשיד, אבל באמת הכל, מהספות הורודות בכניסה (הצבע האהוב עליו וסימנו המסחרי), דרך השירותים העתידניים ועד לבקבוקי המים ומתקני נייר הדבק על השולחנות. הכל בורוד ולבן, בסגנון הפופי, זוהר וכמעט טראשי לעיתים. בחלל הפתוח בקומת הקרקע יושבת קבוצת מעצבים צעירים בעמדות אישיות עטופות אורות ניאון, כשהם עמלים על הפרויקטים השונים שראשיד מעורב בהם ברחבי העולם. מסביבם פזורים ארונות זכוכית עם מקבץ מעבודותיו הידועות, מה שנותן למקום תחושה של מיני מוזיאון: בקבוקים חלליים שעיצב לפפסי, פח ניירות שנמכר במיליוני יחידות, מוצרי קוסמטיקה ובשמים לקנזו ואסתי לאודר ואפילו מכסי ביוב ונעלי התעמלות. עמדת העבודה האישית שלו, אם עדיין לא ברור מי פה המלכה, ממוקמת קומה מעל ומשקיפה על הכל. אוויטה.

כיאה לדיווה, הוא גם דופק איחור של שעה לראיון, למרות שהוא ליטרלי גר דלת ליד ("כשגרים קרוב קל לאחר", מסנגרת עליו מנהלת התקשורת החמודה). בכל זאת, כשהוא מגיע לבסוף ברור שמדובר בכוכב משופשף שיודע לכבוש בקלילות עם שארם ולוק הורס. הוא לבוש כולו בלבן, מהנעליים בעיצוב אישי ועד לציפורניים משוחות בלק, מכוסה בקעקועים אלגנטיים ומתחזק פיגורה שגורמת לו להראות צעיר בלפחות עשור מ-56 שנותיו. הוא גם מתגלה כאיש שיחה מרתק ששולף תובנות קיומיות בקצב מסחרר. לדוגמא, הוא מנצל את הלבוש הפשוט שלו (ושלי) לאמירה חברתית שמתקשרת גם למלון הפוליהאוס: "אנחנו חיים היום בעולם רך (soft world)", הוא אומר, "אני קורא לתקופה הנוכחית ה-casual age, עידן הקז'ואל או תרבות הקז'ואליזם. תראה איך אתה ואני לבושים. אנשים היום זורקים הצדה את הפורמליות הכבדה מפעם, לחליפה ולעניבה אין משמעות יותר. זה סוג של מדים שבימינו אין להם מקום".

אתה יוצא פה נגד אופנה?

"הבעיה שלי באופן כללי עם סטייל זה שהוא לא כנה. פעם לבשנו בגדים כדי לשחק משחק. כיום לאנשים נמאס להעמיד פנים. הקז'ואליזם גרמה לכך שגם המנכ"ל וגם העובדים באים עם טי-שירט של יוניקלו ומרגישים בנוח. תרבות הקז'ואל שינתה את השעון, אנחנו לא חיים יותר בין תשע לחמש, אנשים יכולים היום לעבוד בכל מקום ובכל שעה. זו המציאות שאני שואף אליה, זה העולם שאני מקווה לעזור לבנות. בזכות הקז'ואליזם אנחנו יכולים להיות כנים עם עצמנו ועם האחר, לקבל אחד את השני בתור מי שאנחנו ולא התפקיד שאנחנו משחקים. למשל, אתמול נפגשתי עם עורך הדין שלי. פעם עורכי הדין היו טיפוסים מעונבים, היום הוא הגיע עם מקבוק וסניקרס נייקי פאנקיות, כמו הבחור הקולי הניו יורקרי שהוא. וזה גורם לי להרגיש יותר טוב, כי הוא כנה איתי. הפגישה היא ביננו, האנשים האמיתיים, ולא עם הפאסון או התחפושת שפעם הייתה עומדת באמצע. תראה אותנו, אתה ואני בעצם לבושים אותו הדבר. זה מיד הופך אותנו לקרובים יותר. אני חושב שכל העולם נע בכיוון הזה. עוברת על העולם תקופה של "כנות חדשה" (new honesty), זה עידן של שקיפות שאני רואה בכל מדיום סביבי. למשל בארכיטקטורה: כולם בונים היום בזכוכית. פעם היינו שמים קירות בטון ומלא מחיצות, היום אנחנו מנסים שתהיה כמה שפחות הפרדה ביננו ובין העולם".

"הכנות העיצובית הזו, אותה ניסיתי ליישם גם בפוליהאוס, היא חלק מעידן המידע הדיגטלי בו אנו חיים כיום", הוא אומר. "המלון, ובכלל העבודה שלי, משדרים קישוריות (connectivity). זה משהו שאני אובססיבי לגביו בעבודה שלי".

זו בעצם האג'נדה העיצובית שלך?

"זה משהו שמתפתח אצלי בעשרים השנים האחרונות. מאז שקיבלתי את המחשב הראשון שלי, אפל, בסוף שנות השמונים הרגשתי שהעידן הדיגיטלי הולך להתעצם ולשנות אותנו בכל מישורי החיים. זה לקח זמן, אבל לדעתי עכשיו אנחנו בנקודה הזו שהיא בעצם ראשיתה של תקופה חדשה. אני אוהב להגיד שכיום אנחנו bioneers, שילוב של pioneers ו-binary, כלומר חלוצי הבינריות. עד היום הקמנו את העולם האנלוגי ועכשיו אנחנו עוברים לעולם הדיגיטלי".

רק עכשיו?

"העידן הדיגיטלי הוא בסה"כ בן 40, זה לא הרבה זמן. יש עדיין בלבול איך לשלב טכנולוגיה בחיינו, איך מסתגלים אליו. אנחנו מפחדים עדיין מהעתיד, בין השאר באשמת הוליווד שאוהבת להראות לנו עתיד קודר ועגום. לדעתי זה לא יהיה ככה. הכל ילך וישתפר, יהיה יותר טוב. זה כל כך ברור בעיני מה שהולך להיות, ואלו הדברים שאני מרגיש צורך לדבר עליהם בעבודה שלי".

אבל אם העתיד הוא בדיגיטל, אז בעצם לא יהיה צורך בעבודה שלך, כי כולך במוחשיות, בעיצוב מוצרים פיזיים.

"נכון, אבל כולנו נמות הרבה זמן לפני שזה יקרה. בעתיד הקרוב אנשים עדיין צריכים את המימד הפיזי. האג'נדה שלי היא לתקשר את העידן הדיגטילי דרך מוחשיות, להעביר את המסר של הדיגיטל דרך האנלוג".

"אני מסתכל על תחילת העולם ועל מגדל בבל. ניתנו לנו אז שפות שונות כדי שלא נוכל לתקשר אחד עם השני ולהגיע לאלוהים. והנה פתאום שוב יש לנו שפה אחת. הלכנו במעגל ענק. אנחנו צועדים שוב לכיוון עולם אחד, כפר גלובלי, בו החומות והגבולות נעלמים. זה לא יקרה בתקופת חיינו, אבל האנושות תגיע לבסוף לשם, לנקודה בה כולנו שוב גזע אחד. אנחנו בהתחלה של התהליך הזה. זו אבולוציה טבעית, זו הדרך בה אנחנו אמורים ללכת. גם הסקפטיים, האנרכיסטיים, המתנגדים לא יצליחו לעצור את התהליך הזה. אין ברירה".

יש כאלה שייטענו הפוך, שהעתיד הוא חזרה לתקופת המערות.

"אני לא מסכים. לדעתי לא צריך להתנגד למהפכה שמגיעה, להפך, יש לשתף עם זה פעולה כמה שיותר. אם נחבק את העידן הדיגיטלי נוכל במהירות להתגבר על כל מה שאני קורא לו "בולשיט אנלוגי" שעוצר אותנו. בולשיט אנלוגי, בעיני, זה טריטוריאליות, דת, מלחמות. הדברים האלה הולכים להיעלם בגלל שהעולם יהפוך להיות לגמרי מחובר. הקישוריות שנוצרת היא מדהימה, הדיגיטל יעלים את הגזענות. טכנולוגיה מאפשרת לנו להתחבר ולהתקדם".

בתור שגריר של קישוריות שוברת גבולות, נחשו מה הוא חושב על הנשיא החדש דונלד טרמפ. "טרמפ מסמל עבורי את כל מה שרע כיום בעולם", ראשיד מטנף בכיף. "הוא מפחיד אותי עם ההצהרות הסמי-גזעניות, קוואזי-מיזוגניות שלו. זה כאילו שנתנו לילד קטן לשחק בכוח עצום. אבל אני לא היסטרי לגביו כמו כמה מחבריי. אני לא מאמין שאפשר לעשות הרבה נזק בארבע שנים. טרמפ יכול בעיקר לעכב ולהציק, אבל לוקח הרבה יותר זמן בכדי לשנות".

הייתי מעצב לו את אחד הבתים? היית עושה רפרש לבית הלבן?

"הוא בחיים לא יבקש ממני דבר כזה, אבל כן הייתי שמח לעצב מחדש את הבית הלבן. לא עבורו, עבור העם האמריקאי. הבית הלבן מבחינתי שייך לימי הביניים. זה בדיוק הפאסון, ה-facade שאני מדבר עליו. מגוחך בעיני שבשנת 2017 הבית הלבן הוא כולו שאנדלייריות (נברשות) ורהיטים כבדים, מה הקשר בין זה ובין התקופה שאנו חיים בה? כלום. זה מבחינתי חוסר כנות".

אם כבר מתכלבצ'ים על אחרים, יש מקום לעצור רגע לקצת ביקורת עצמית. למשל, בניגוד להדר של החדר הסגלגל, שיטוט בסטודיו של ראשיד מעלה מדי פעם תחושה קלה של צ'יפיות. מחשבה שעברה בראשי יותר מפעם אחת בקשר לעיצוביו, זה שהרבה מהדברים מזכירים מתנות חג שנרכשו בחנות סוהו בדיזינגוף סנטר עבור הדודה מרעננה. באופן מפתיע, לראשיד אין בעיה עם הלוק הזול. להפך, הוא מתגאה בו: "הרצפה פה היא 100% עץ ממוחזר שעולה 2 דולר למטר מרובע", הוא מרים. "אף אחד לא יכול להתחרות במחיר הזה. אני מעצב עם זה כי זה זול. בלי מסמרים, מניחים, בום בום בום, וזה מוכן לדרך. הקירות שלי הם מזכוכית או הדפסים שאני מדפיס לבד, מה שאני רוצה ובמהירות. החומרים הזולים והטכנולוגיה הנגישה מייצגים עבורי את היום".

עוד אג'נדה עיצובית היא המחויבויות שלו לאיכות הסביבה. "כל המוצרים שלי הם 100% ממוחזרים ומתכלים, בלי חומרים רעילים. אני מאמין גדול שמעצבים צריכים להיות אחראים כלפי הסביבה בה הם עובדים".

דווקא לא הייתי מקשר את העיצוב שלך עם sustainability ומיחזור.

"רוב האנשים עושים את הטעות הזו לגבי, רק בגלל שהעיצוב שלי צבעוני. זו הסיבה היחידה. היום זה הפך לנושא חם, זה ווג (vogue). אבל אני תמיד הייתי ככה. הייתי ילד כשהתחיל גל המודעות לסביבה. גדלתי בקנדה שהיא אחת מהמדינות המובילות בעולם בכל מה שקשור לחשיבה אקולוגית. כשהלכתי שם לאוניברסיטה, זה כל מה שדיברנו עליו."

גם פה יש לו בטן מלאה: "מה שקורה בעולם העיצוב כיום מבחינת איכות הסביבה זה גם בעיני דוגמה לחוסר כנות", הוא אומר. "בהמון מסעדות כיום הכל מעץ, השולחנות, הכיסאות, ואז אנשים חושבים "יא, טבע". אבל מה שהם לא יודעים זה שהדרך בה העצים האלה מעובדים מאוד בזבזנית באנרגיה או שהחומרים שיש ברהיטים האלה רעילים הרבה יותר מפלסטיק. זה שקר. כל פעם שאני פותח מגזין שמציג "רהיטים אקולוגיים" שעשויים מעץ אני מתעצבן. אנשים לא יודעים שבהמון רהיטים כאלה יש חומרים נורא רעילים, מסרטנים אפילו. זה משוגע. מצד שני, הכיסאות שאני מעצב הם גם זולים, גם פרקטיים, גם ידידותיים לסביבה, גם מודולריים, גם נוחים. וברגע שנמאס מהם אפשר לטחון אותם ולייצר מהם משהו חדש. עוד משהו שמעצבן אותי זה הסטייל התעשייתי (industrial) שגם מאוד אופנתי עכשיו. בחודשים האחרונים ויתרתי על 3 פרויקטים גדולים לעיצוב מסעדות כי הם רצו את המנורות התלויות עם חוטי הלהט, את שרפרפי המתכת. מה טוב בזה? זה הרי נוראי לסביבה. למה לא משתמשים במקום בתאורת LED שמחזיקה 40 שנה? זה סטייל מזויף, מרמים את הצרכן. אנחנו צריכים לחיות חיים פשוטים, מהירים ונוחים. במקום לכרות עצים ולשרוף אנרגיה לייצר רהיטים, צריך לחשוב רגע".

איך אתה מסביר שאנשים לא מבינים את הנקודה הזו בהתחשב במהפכת המידע שכה התרגשת ממנה?

"זו גם מגרעה של העידן הדיגיטלי. אנשים כיום הם לרוב שטחיים. אנחנו רק נוגעים בפני השטח, אבל לא חופרים לעומק. זו בעיה שאני רואה בפייסבוק למשל. כל פעם שאני מפרסם משהו רציני יש לי 7 לייקים. אבל אם אני שם תמונה מטופשת של חתולים אני מקבל 3000. השטחיות הזו גורמת לכך שאנשים יכולים לזייף אידאולוגית "חשיבה אקולוגית" בלי באמת להבין מה טוב לסביבה".

חוץ מבניינים, מה העתיד שאתה מתכנן לעצמך מבחינת קריירה?

"אני תמיד מנסה לעשות דברים שלא נגעתי בהם בעבר. עשיתי כבר מאות כיסאות ושולחנות, יש יותר מדי רהיטים בעולם, אני רוצה דברים חדשים. באופן כללי, אני רוצה לעצב דברים שצריכים אותם. הייתי רוצה בשנים הקרובות לעצב מוצרים עבור אנשים בעלי מוגבלויות וצרכים מיוחדים. הייתי רוצה לעצב גם לאוכלוסייה המבוגרת, לקשישים. למשל, הייתי מת לעצב הליכון. או סכין מטבח קל לשימוש. אני מרגיש שזה שוק שלא מספיק מתייחסים אליו למרות שיש בו המון פוטנציאל. כל הבייבי בומרז כבר מעבר לגיל 60. אחוז האוכלוסייה המבוגרת, שאני מתחיל להחשיב את עצמי כחלק ממנה, נמצא בשיא חסר תקדים. ומאחר וגדלנו עם מוצרים מדליקים וחדשניים, אנחנו רוצים שיהיו לנו כאלה גם כשאנחנו מזדקנים. אימא שלי בת 84, ואין בשוק כמעט דברים קוליים ומעוצבים בשבילה. למה? אני רוצה לספק את זה למבוגרים".

אם הגעתם עד לנקודה הזו, יש להניח ששמתם לב לניגון הלבנטיני בשמו. למרות השם, ראשיד, יליד מצרים, מדגיש שהוא לא מרגיש שום קשר למזרח התיכון. "אין לי חיבור אישי לתרבות ולאזור, אין לי קשר לתרבות הערבית. אני לא מרגיש כלום כלפיה. אני בן 56, עזבתי את מצרים בגיל שנתיים ואת רוב חיי העברתי בקנדה ובארה"ב. מאז שעזבנו את מצרים לפני 54 שנים לא היה לי או למשפחה שלי קשר למקום. אבא שלי מעולם לא חזר לשם, אף פעם לא דיברנו ערבית בבית. תמיד שואלים אותי אם אני מוסלמי ואני עונה שאני לא מאמין בדת. מבחינתי אני קנדי, זו המדינה בה גדלתי, בה הלכתי לאוניברסיטה ולמדתי עיצוב, בה המשפחה שלי חיה עד היום. שם ספגתי את הערכים שמובילים אותי בחיים".

ערכים שאתה מנחיל כיום לבתך?

"הבת שלי בת שלוש וחצי ואני מנסה לבלות אתה כל יום כמה שיותר. זה נוח שהבית שלי צמוד למקום העבודה", הוא צוחק. "פילוסופיית החינוך שלי מבוססת על שני עקרונות בסיסיים: הראשון הוא 100% כנות. היא כבר יודעת שאין סנטה קלאוס, שמפלצות זו המצאה, שיש מוות ושבסוף כולנו נזדקן ונמות. אני לא מחביא ממנה דברים. אני מרגיש שהכנות עוזרת לה לגדול חכמה יותר. העיקרון השני הוא לא ליפול לקלישאות, בעיקר במה שקשור למגדר - אין כללים בלהיות גבר ואישה, החוקים של נסיכים ונסיכות אצל דיסני והאגדות לילדים הם בולשיט. אני לא רוצה שהיא תגדל במחשבה שהיא נסיכה ושיש נסיך שיבוא להציל אותה".

ועדיין, ורוד הוא הצבע האהוב עלייך.

"כי ורוד הוא צבע יפיפה, חיובי, מדהים בעיני. אני אוהב אותו דווקא בגלל החוקיות הטיפשית שקובעת שהוא צבע של 'בנות'. אני מוציא לה לשון. אני רוצה לשבור את המוסכמות, ואני עושה זאת בוורוד".