אני ניצחתי: ראיון עם דנה רון

מאת נמרוד דביר

את ההדחה של \_\_\_\_\_ מבית "האח הגדול" ביום שבת האחרון, הדיירת במיל' דנה רון ראתה כבר מהבית. (להכניס כאן תגובה מעודכנת ביום ראשון)

למרות שעברו כבר מעל שבועיים מאז שנתנה לפרידה מבט בוז אחרון ויצאה משערי הוילה הכי מפורסמת במדינה, רון עדיין מעוררת תגובות. מלבד העובדה שהייתה אחת מהדיירות הדומיננטיות בבית, רון יצאה לתוך סערה תקשורתית אדירה במימדיה שהחלה לאחר שעורך התוכנית, יורם זק, נשמע בטעות מעיר הערה סקסיסטית על שדיה.

רון, אשת יחסי ציבור ומפיקת אירועים בת 39, שיערה שהיא תעורר תגובות ברחוב. בכל זאת, היא צפתה בשתי עונות "האח" הקודמות (וגם בעונות ה-VIP), מה שהופך אותה למתמודדת דור 3: מעודכנת, מודעת, מוכנה. ועדיין, הסערה תפסה גם אותה בהפתעה.

"כמות התגובות והחיזוקים שאני מקבלת מאז שיצאתי מהבית היא אדירה", היא אומרת. "הבנתי למה אני נכנסת, אבל לא ציפיתי את מה שקורה עכשיו. אני לא יכולה ללכת ברחוב. כולם - מהקטן ועד הגדול – מחבקים אותי. גם התעשייה, כי הרי אני אשת יחסי ציבור במקצועי, מחבקת אותי. זה כיף. כיף לי לדעת שאנשים מזדהים איתי".

בהתחשב באהדה הזו, ההדחה של רון היתה מפתיעה מאוד. התזמון שלה, שהיה כאמור יום לאחר ההתבטאות שעוררה סערה, גרמה להרי הרים שמועות על קונספרציה ועל כך שרון חתמה על חוזה פיצוי עם ההפקה. היא מצדה עסוקה כבר שבועיים בלהכחיש את הסיפור בצורה גורפת.

"כל הדיבורים על הסכם עם ההפקה הם קשקוש", היא אומרת בצורה נחרצת. "האינטגריטי הנשי שלי לא אפשר לי לצאת נגד יורם זק ונגד ההפקה. יורם הוא, מבחינתי, חבר. הכרתי אותו במשך חצי שנה של מיונים לתוכנית. מהאודישן הראשון הוא היה זה שעמד מולי וליווה אותי לאורך כל התהליך הארוך. הוא 'האח הגדול' שלי, היו לי איתו שיחות נפש. הוא תמיד שמר על דיסטנס ברור, לא היו רמיזות מיניות מצדו. דווקא ההפך. אנחנו, הדיירות, זרקנו לא פעם ולא פעמיים הערות סקסיטיות על ההפקה ועליו. למשל, פעם הוא שאל אם אני רעבה ואמרתי לו שאני יכולה לטרוף אותו. אתה מבין שזה קצת פלרטטני? העובדה שהוא 'האח הגדול' הוסיפה לו המון כריזמטיות. אבל הוא לא שיתף פעולה בחיים".

פורסם סרטון בו רואים אתכם צוחקים על המחשוף שלך.

"זו היתה הפעם ראשונה! ובדיוק באותו היום הוא נתפס בלשונו. כנראה שהיה לו יום קשה. מה שחשוב פה זה שגם אנחנו זרקנו הערות. העליהום עלי בעניין הזה היה מאוד גדול. תקפו אותי ארגוני נשים ואמרו לי שמשהו לא הגיוני, שלא תבעתי, שאם זה קרה, כנראה שיש בצע כסף, דיל מאחורי הקלעים. אני יכולה להגיד בפה מלא – אין פה שום דיל, לא דרשתי שקל, פיצוי, הבטחה לתוכנית, כלום. זה לא מעניין אותי. מבחינתי, אני יוצאת להגנתו מתוך הלב והנשמה. כל הזמן אומרים לי שדיברתי יפה. דיברתי יפה כי זה בא מתוכי. קיבלתי התנצלות ומפה ואילך ההתנהלות היא כולה שלי. לא הכינו אותי, לא עשו לי הדרכה. אני זה מי שאני. לא אמרו לי מילה. אני לא אוהבת שנותנים לי טקסטים. אני תמיד אמרתי 'אני אגיד מה שאני רוצה, איך שאני רוצה וכמה שאני רוצה'".

אז למה לא שידרו את ההתנצלות?

"כי בן זוגי, המפיק יריב נתי (שגם נכח בשיחה שלנו – נ.ד) ביקש שלא ישדרו".

יריב נתי: "הסיטואציה שהיתה בחדר היתה מאוד אישית בינה ובין יורם, ולא רציתי שכל מדינת ישראל תחשף לזה. גם הרגשתי שזה מיותר לחזור על העניין הזה".

דנה: "יורם דיבר אלי כחבר וביקש להתנצל. הוא נתן לי חופש בחירה מוחלט בקשר למה שאני הולכת לעשות. הוא אמר לי הכל, לא עיגל פינות. האינסטקט הראשוני שלי היה 'טוב, עזוב, שטויות'. אחרי זה התחלתי לעכל. לא ידעתי בדיוק מה להגיד. ידעתי שזו היתה אמירה מינית וקשה. זה לא החמיא לי בכלל, לא הרגשתי ש'כבשתי את האח הגדול' או משהו כזה. כן, הרגשתי שהופנתה כלפי הערה סקסיטית, עלובה אפילו. אבל מההתחלה היתה לי סלחנות כלפיו. הדברים, איך שהם יצאו ומה שאמרתי הם מהמקום הכי טהור ואמיתי".

נתי: "בהתחלה חשבתי שאני הופך את כל 'קשת' ולא יעזור כלום. באתי לפגישה מאוד כועס. אבל ברגע שישבתי מול יורם וראיתי את הדמעות שלו הבנתי שהוא הרגיש נורא ואיום. ברגע שהסתכלתי לו בעיניים הרגשתי צורך לחבק אותו ולומר לו 'עזוב, בוא נעשה מה שצריך כדי שזה יהיה מאחורינו'".

הופתעם מההדחה?

נתי: "לי זמזמו כבר בצהרים שדנה הולכת לצאת מהבית. זמזמו לי, לא יכול להגיד מי. הכרתי אנשים, בוא נאמר. עבר אלי מידע איפה זה עומד. אבל זה משתנה בערב, אתה לא יודע בוודאות, אתה יודע את הכיוון. אבל בגלל שכולם חשבו שהיא צריכה להיות בגמר, לא ייחסתי חשיבות לזמזומים האלה. כשהיא הודחה הייתי מופתע. זה היה לא נתפס".

דנה: "אבל העם אמר את דברו. אין מה להכנס לזה".

אתם מבינים למה זה נראה לא אמין? את פופולרית ויום אחרי אמירה כזו את מודחת. עם העובדה שאת אשת עסקים, משהו נראה פה חשוד.

דנה: "אולי, אבל אין פה כלום. זו חברות. אתה יודע מה, אהפוך את המילה חברות לאנושיות. יש פה רמה אנושית שבה אני לא רוצה לזמבר את הבן אדם. במשך חודשים התנהלנו בצורה נעימה. זה לנצל הזדמנות, ויש לי בעיה עם זה. אני לא עשירה, ואף אחד לא היה אומר לא לכמה גרושים שהיו מסדרים אותו, אבל לא יכולתי לחיות עם עצמי. לא הובטח לי כלום ולא קיבלתי כלום. זה ברמה האנושית. אני מאוד מאוד שלמה עם הדרך שבחרתי. נוצר קשר אמיתי והתייחסו אלי בכבוד. לא רציתי לנצל את זה. אחד הדברים הכי חזקים שהשפיעו עלי זה שלא הופעל עלי שום לחץ. אמרו לי שאני חופשיה לפעול לפי צו לבי. יש בזה משהו משחרר".

אז למה הודחת?

"אולי היתה שאננות. אני לא יודעת. עובדה שאני פה. כל הזמן אומרים לי שזה לא הגיוני, אבל אני מאמינה למספרים שהראו לי ב'קשת'. אולי בגלל שאני מקבלת את זה כהקלה כי אני מאוד שלמה עם זה שאני בחוץ. לא היה לי שם פשוט. המטרה שלי אף פעם לא היתה לנצח ולהגיע למיליון. המטרה שלי היתה לחוות חוויה. אני אמא מגיל 18, בת זוג מלפני זה, ורציתי פעם אחת בחיים להיות אני ורק אני. אבל זו היתה חוויה לא פשוטה. לא פעם ולא פעמיים עברה לי בראש מחשבה לארוז את הפקעלך וללכת. עכשיו, כאני מקבלת כזו אהדה אבסולוטית מהציבור. טוב לי. אין בי תסכול או הרגשת החמצה. אני לא מעסיקה את עצמי למה הודחתי. אני לא יכולה להגיד שאני לא בשוק. עברתי כבר הדחות קשות מזו שבה הלכתי. אבל אני שמחה שיצאתי. לא הייתי רוצה להיות שם דיירת כשיש סערה מינית חזקה בחוץ".

יריב נתי: "היא לא היתה נשארת שם אם הסערה היתה ממשיכה. כשראיתי מה קורה בחוץ קיבלתי החלטה שהיא יוצאת. לא פעלתי בכיוון זה, אבל תכננתי ביום ראשון שאחרי ההדחה לבקש שהיא תצא".

דנה: "אבל הוא לא פעל לזה, אני הודחתי. מאוד הופתעתי. ההדחה הפתיעה אותי ברמה כזו שאפילו לא ארזתי כמו שצריך. שמתי הכל בשקיות זבל. היה ברור לי שאני פורקת חזרה לארון".

רון היא ילידת תל אביב שגדלה ברמת אביב. אביה עובד בעסקי בניית בתי מלון ובילדותה היא התגוררה תקופות ארוכות בחו"ל. את בעלה הראשון, יוסי בן זקן, הכירה כבר בגיל 14.

"אחותו של יוסי היתה המטפלת אצלנו בבית", היא מספרת. "נכבשתי במזרחיות, בעממיות של הבית שלו. בגיל 18 גמרתי תיכון ומיד התחתנתי ונכנסתי להריון עם בני הבכור תום. שלוש שנים אחרי זה נולד בני מתן. באיזשהו שלב הבנו, בעלי ואני, שאנחנו משני קצוות של הגלקסיות. התגרשנו רשמית ב-2001 אבל עזבתי אותו הרבה לפני".

על ההתמוטטות העסקית שעברה בשנות העשרים היא דיברה לא מעט בתוכנית. ועדיין, לא היה ברור לגמרי מה הלך שם. "בשנות העשרים היה לי מפעל לשיש, למטבחים", היא מספרת. "הייתי תמימה, נכנסתי לשיתוף פעולה עם איש בעייתי והעסק התמוטט. להישאר עם שני תינוקות לבד בעולם, הורי הרי לא בארץ – והם לא עשירים בכלל, למרות מה שחושבים – היה קשה מאוד. נשארתי בלי כלום אחרי הגירושין, השותף שלי רימה אותי. היו בעיות של מע"מ, מס הכנסה, חובות של מיליונים. בסופו של דבר ניקו אותי מהכל, אבל לקח עשר שנים להחזיר את הכל. נכנסתי לפשיטת רגל, שנים הייתי באיחוד תיקים, הייתי חסרת כל. ולמה סיפרתי את זה בתוכנית? הרי הייתי יכולה להסתיר. היה לי חשוב להבהיר שלא משנה כמה אתה נופל, תמיד אפשר לקום ולצמוח. היום אני במקום אחר לגמרי, ובזכות עצמי. הכנסתי את עצמי להליך של פשיטת רגל, והנה, יצאתי מזה. המסר שלי הוא ששום דבר הוא לא סוף העולם חוץ ממוות".

גם בזוגיות היא התחילה פרק חדש. "הכרתי את בן זוגי, יריב נתי, באילת לפני תשע שנים", היא מספרת. "הוא אהבת חיי. נפרדתי בדיוק מבן זוג וכל מה שרציתי זה לראשונה בחיי סטוץ. לא הלך לי בקטע הזה, ומאז אנחנו ביחד. אנחנו מגדלים ביחד את הילדים ומתפקדים כמשפחה לכל דבר".

מה עם חתונה? אמרו שהוא רוצה להציע לך בתוכנית.

"חס וחלילה. זה קשקוש. אמרו שהוא מתכנן להציע לי אבל זה לא נכון. יש משהו בחופש שממכר, שגורם להרגשה שאתה נמצא במערכת היחסים מתוך בחירה. מוסד הנישואין, חוץ מטבעת, לא יוסיף לחיים שלנו בשום צורה. אני חושבת שזה בגלל שאנחנו בסיבוב שני. אני הרי מפיקה חתונות, מתרגשת מחתונות, אני חושבת שזו חוויה שאנשים צריכים לעבור ואם זה מצליח – נהדר, ואם לא, גם לא נורא. לעצמי, מיציתי".

לפי סיפור חייך, אפשר לומר שהאפשרות לפרק ב' היא בעצם המסר שלך?

"לגמרי. זו אני. אבל לא נכנסתי להעביר מסר. נכנסתי לבית 'האח הגדול' אך ורק לפאן".

לא הכל היה פאן בוילה בנווה אילן. למשל, היחסים הסוערים עם המתמודדת פרידה הכט, לסבית מוצהרת בסוף שנות הארבעים לחייה, שלא פספסה הזדמנות לריב בקולניות עם דנה על כל דבר, מסיגריות ועד בישולים.

"היא בלתי נסבלת", אומרת דנה בתיעוב גלוי (ביציאתה מהבית עוד הספיקה לאחל לה "ללכת קיבינמט"). "עוד הייתי מאופקת איתה. אנשים אחרים היו יורים בה. היא בלתי אפשרית, וזה עוד בעדינות. היא סוציומטית, אגואיסטית ברמות שאין דברים כאלה, וולגרית, שמחה לעיד, מחפשת אנשים, קובעת מי אתה ומה אתה. יש לה ביקורות על כולם. שמעת מה שהיא אמרה על מחבלים? שהיא מבינה אותם ושמחה בשבילם? אם הייתי בבית, זה לא היה עובר בשתיקה. היא אוהבת לדרוך על אנשים. לא אכפת לה מה מפריע לאנשים. כולם בבית דגים לידה. אני יכולה לומר בשיא הצניעות, שהיוותי עוגן להרבה אנשים, שלא פחדתי ממנה".

רבתן רוב הזמן על שטויות.

"עניין הסיגריות ועניין הפתיתים הם עניינים עקרוניים. הם סימלו דברים אחרים. למשל נושא העישון - היא מקבלת הרבה יותר מאחרים. למה?"

את גם דרשת קרם יקר לעיניים.

"לא, אני וויתרתי על דברים אחרים בשביל זה. הייתי מנהלת על זה שיחות שלמות עם ההפקה. לא ידעתי שקרמים לא כלולים בתוכנית, אחרת הייתי סוגרת את זה מקודם. זה הפרצוף שלי! אני אישה בת 39, לא ילדונת בת 20. זה חשוב לי, אני לא מוותרת. אבל הסכמתי להתפשר. היא לא הסכימה להתפשר בכלום".

ובכל זאת, במשך ימים שלמים כל מה שעשיתן זה לריב ואז לדבר על זה.

"אין לך אינטרנט, אין לך עיתונים, יש רק לדבר על הדברים האלה. אז אתה הופך להיות רגיש. אין לך על מה לדבר!"

אולי שאבת מזה קצת הנאה?

"לא יודעת אם יש הנאה בריב, אבל יש אקשן. אני גם בקבוצת הבנות. כל דבר אנחנו אוהבות לטחון עד אפר. לא אהבנו לריב, אבל כן אהבנו לטחון ולתקוף את הנושא מכל מיני כיוונים. תראה, רציתי לפתור, אבל אי אפשר איתה. באתי אליה כמה פעמים כדי לדבר ולא היה עם מי. היא טיפסה עלי, אבל אני לא עץ ועלי לא מטפסים. היא אמרה לי בפנים שיש לי אופי חרא, שאני מגעילה. פה אמרתי די והתפרצתי. מבחינתי, זה היה המקום בו התחברתי לדנה האותנטית. התחברתי לעצמי. זה כבר לא שינה לי אם יסמנו אותי להדחה או אם יש פוטנציאל שאלך. אבל מסתבר שאהבת הרחוב והקהל נובעת מאותנטיות. זה לא משנה אם אתה טוב או רע, אם אתה אותנטי מתחברים אליך. בגלל זה מתחברים גם לפרידה".

גם את ליהיא לא חיבבת במיוחד.

"היא נכנסה לי לתוך המטבח. לא יודעת אם ראו, אבל כל הזמן ליהיא ופרידה אמרו שאני לא יודעת לבשל. זה משהו שמאוד פוגע בי. אני יודעת לבשל, אני מבשלת מצויינת וזה נורא כיף לי. אני אוהבת לבשל עם כולם. אצל פרידה זה טאבו. היא הקיאה פיזית מהאוכל של אחרים וכל הזמן דיברה על זה. לגבי ליהיא, היא הרי בגיל של הבן שלי. תתביישי לך, איך שדיברת אלי. עניין הגיל היה משמעותי עבורי. עם כל הכבוד, יש לי יותר פז"מ מרוב המשתתפים שם ולפז"מ נותנים כבוד. אבל איך שאני נראית, בערך בגילם, זה היה לרעתי. הם ראו אותי כמו חברה שלהם. אבל כשאני במטבח, תנו לי קצת כבוד. תראה, בבית הייתי הנציגה היחידה מקבוצת השלושים פלוס. זה הרגיש לי לפעמים כמו 'כוכב נולד' עם כל הצעירים שם. היה לי קשה בקטע שלא היה עם מי לדבר. הפריע לי".

מה דעתך על ליהיא ועתי?

"הם עשו סקס בכל מקום. זה היה מטורף. במקלחת, במיטה, בנסט בחצר. בכל מקום. בלי לדפוק חשבון. אני לא יכולה לומר שלא קינאתי כי הרי הייתי בלי בן זוג. לא שפטתי אותם, אבל זה היה מאוד בוטה".

יש סיכוי לסולחה עם פרידה?

"אני תמיד פתוחה לדף חדש. מה שהיה מת. אני לא חיה בעבר. אבל אם נהיה חברות? לא נראה לי".

ראית את החיקוי שלכן ב"ארץ נהדרת"?

"זה היה מצחיק נורא. תיארתי לעצמי שיהיה משהו כי כל שנה הם עושים. אבל למה שמו אותי עם פרידה?"

נראה שאת ממש לוקחת את זה ברצינות. למה לא להתייחס לתוכנית בתור שעשועון, בלי כל האמוציות האלה?

"כי ממש לא ראיתי את זה ככה, שעשועון. אי אפשר להיות צבוע כי אתה חי את זה. אתה לא יכול לקבל פרופורציות. זה נראה ומרגיש אמיתי לגמרי. עבורי זה לא היה משחק. חיינו שם. מהר מאוד שוכחים שזה משחק וזה הופך להיות מאוד אמיתי. בגלל זה הריבים, בגלל זה האמוציות. אתה מתייחס לחיים שם כאל החיים עצמם. הייתי עצובה בחלק מהזמן, אבל לא תמיד היה לי רע, כי אחרת הייתי קמה והולכת. היו לי הרבה חברים ומשענות רגשיות. אבל היה לא נעים להיות בחברה סגורה ולדעת שיש אנשים שכל הזמן מנסים לעשות עלייך מהלך ומרעילים עלייך. אתה לא יודע איזה כיף זה גם לבכות מעומק הנשמה. מגיעים שם לעומקים שהם נפלאים בעיני. עד שלא עוברים את זה לא מבינים".

איך הגעת לתוכנית?

"אני זו שפניתי במסלול הרגיל לגמרי, דרך האינטרנט. לא חיפשתי לברוח מכלום. אני בזוגיות טובה, הילדים בצבא ובסוף התיכון. דווקא בגלל שהכל טוב, הרגשתי שאני יכולה לעשות משהו לעצמי".

רצית להתפרסם?

"לא. בגלל שאני מפיקת אירועים ואשת יחסי ציבור, בתעשייה כבר כולם יודעים מי אני. סלבריטאים הם חברי האישיים. זה לא היה פרסום. הפרסום הזה נפל עלי. זה משהו מטורף. לא תכננתי או רציתי את זה. אני מלווה הרבה יוצאי ריאליטי, למשל עינב בובליל שהפקתי את חתונתה, ואף פעם לא דיבר אלי להיות הצד השני. רציתי רק לחוות את החוויה. זה נשמע מתחסד, אבל זה לגמרי אמת. כשיצאתי מהלימוזינה בכניסה לבית ממש התביישתי. ראיתי את כל חברי הפפראצי עומדים שם והייתי מאוד נבוכה".

אז מה עכשיו?

"לא יודעת. אני פשוט זורמת. יש המון דיבורים מסביבי, אבל אני עוד מנסה להבין מה אני רוצה. בחלומות הכי פרועים שלי, התחלתי ליהנות להיות מול המצלמה. למשל, הגעתי לאולפן השקוף והיו שם שלוש בנות בנות גילי – אורנה דץ, מיכל אמדורסקי ושרון חזיז. השיחה הזו עם נשים מאוד מדברת אלי. אני כן יכולה לראות את עצמי בתוכנית כזו. אני לא אעשה מעצמי קרקס ולא אלך לכל דבר, אבל כן הייתי רוצה לעשות משהו בסגנון. אני מרגישה שמכבדים אותי, כך שלא אהיה ליצן החצר. אני רוצה לעשות משהו רציני".

מה עם לחזור להפקת אירועים?

"בטח. זה המקצוע שלי ואני מתה עליו. יש עכשיו כל מיני הפקות שבן זוגי המשיך לארגן, אני עוד לא בעניינים. כשאחזור לעצמי אצטרף אליו. כרגע אני לא יכולה ללכת ברחוב. נראה. תן לי לחזור לחיים".