לא נואשות: ראיון עם עקרות הבית האמיתיות

מאת נמרוד דביר, דווקא כן נואש

על פניו, אין הרבה מן הדמיון בין ויקטוריה "ויקי" גנבלסון וגרטשן רוסי, שתיים מהמשתתפות הבולטות בתוכנית המציאות "עקרות הבית האמיתיות של מחוז אורנג'" או בקיצור "עקרות בית אמיתיות" (שעונתה הרביעית עלתה לאחרונה בערוץ HOT 3 בימי רביעי ב-22:00).

הראשונה היא בת 48, נשואה באושר לדון, אם גאה לשני ילדים בוגרים ומנהלת עסק ביטוח משגשג. השנייה היא רווקה הוללת בת 33, שאיבדה את ארוסה ג'ף למחלת הסרטן (ספוילר – זה קורה במהלך העונה שמשודרת כעת בישראל), הסתבכה בסקנדל במסגרתו תמונות שלה משחקת עם צעצועי מין דלפו לרשת האינטרנט (גם זה קורה בסוף העונה הזו), שקעה בחובות, ארגנה בביתה מסיבות שיזוף בהתזה ו"נהנית" באופן כללי מתדמית קלת הדעת של השכונה. למעשה, חוץ מבלונד זוהר, בו שתיהן מאוד גאות (ועל כך בהמשך), נראה שמדובר בהפכים מושלמים.

רק כשחופרים לעומק מגלים ששתי הנשים דווקא די דומות. שתיהן בנו את עצמן לבד במהלך הסדרה לכדי אימפריה עסקית מכובדת – הרבה בזכות התהילה ש"עקרות בית" המטירה על ראשיהן, שתיהן מתות על חשיפה ברמות קשות וכמובן – שתיהן הצליחו להפוך לפנים של סדרת הריאליטי הטראשית, שעוקבת אחר החיים האמיתיים, פחות או יותר, של נשים אמידות בפרבר קליפורני. הסדרה האמריקאית כל כך הצליחה עד שגררה גרסאות ספין אוף ברחבי ארה"ב כולל ניו יורק, ניו ג'רזי, אטלנטה, וושינגטון ובוורלי הילס, כולל אפילו חיקוי מקומי ישראלי, שמצטלם בימים אלה.

בשיחה טלפונית, מסבירות הנשים מה סוד ההצלחה.

גנבלסון: "לדעתי התוכנית מצליחה כי היא נותנת לצופים דרך 'לצלול' לחיים של אנשים מקליפורניה. החיים פה מאוד שונים משאר אמריקה. אני יודעת כי אני במקור מפרבר של שיקאגו, וזה שונה לגמרי. אני חושבת שאנשים מתעניינים לראות איך זה לחיות במדינה אחרת. בתוכנית שלנו רואים את כל הלייפסטייל של האיזור. אני יכולה לדבר רק על עצמי, אבל כל מה שרואים אמיתי לגמרי. 100 אחוז. הצחוקים, הבעיות, הכל. זה מושך".

רוסי: "נכון, סוד הקסם הוא שהתוכנית מאוד אמיתית. אין תסריט, הכל אמיתי. הצוות מגיע אלינו הביתה עם מצלמות ואנחנו חיות את החיים שלנו. כל הסצנות שאתה רואה אמיתיות".

באמת? על פניו זה נראה קצת קיצוני. למשל העובדה שאתן כל הזמן מרכלות ורבות.

רוסי: "אני יכולה ל'האשים' את זה בעריכה. למשל, נניח שמצלמים עכשיו אותי ואותך מדברים בטלפון במשך שלוש שעות, וחמש דקות מתוכן נתווכח על משהו. ברור שבסופו של דבר ישדרו רק את הריב. זו טלוויזיה. הרי ככה זה גם בכתבה, לא? מן הסתם תכניס רק החלק בשיחה שלנו שיעניין את הקוראים, לא את שיחות החולין שלנו".

אפשר לומר שבנו לשתיכן דמויות.

גנבלסון: "יש חמש או שש נשים בתוכנית, תלוי בעונה, וכל אחת היא משהו אחר. אני לא כותבת תסריט או חושבת על דמות. מה שאני זה מה שעובר. רואים אשת עסקים חזקה שנלחמת עבור מה שהיא מאמינה. רואים מישהי רגישה, רגשית, כי זו מי שאני. זה היופי בתוכניות ריאליטי. המצלמות לא משקרות. אם אתה שקרן ורע, זה ייצא, אם אתה כן ורגיש, זה מה שיעבור. אני חושבת שהדמות שלי מראה שאני חיה חיים כמו שאר הנשים, אבל משלבת את הרצון והשאיפה לרצות הכל – הצלחה, אהבה, אושר – אני לא מתפשרת. אני מקווה שזה מה שאנשים לומדים ממני".

רוסי: "אותי הביאו בתור חריגה משאר הנשים - אני צעירה יותר, לא נשואה אבל מאורסת לגבר מבוגר יותר. רצו דמות קלילה וקיבלו סיפור עצוב. כשנכנסנו לתוכנית ארוסי ג'ף היה במצב טוב. חשבנו שהוא החלים ממחלת הסרטן. אבל לסרטן יש דעה ותוכניות משלו, ואיבדתי אותו בזמן הצילומים. זו ללא ספק הייתה הפתעה לתוכנית ולי. אבל שרדתי והתאוששתי. אני חושבת שאנשים רואים אותי בתור אישה חזקה, שיודעת להתאושש כשצריך".

איך הגעתן לתוכנית?

גנבלסון: "הבן שלי כתב למפיקים בעקבות מודעה בעיתון. במקור זו הייתה אמורה להיות תוכנית בשם 'מאחורי השערים' שהייתה אמורה להתמקד בילדים שגרים בשכונה שלנו. כשהמפיקים באו לבית שלי הם גילו שאני אם עובדת, מצליחה וחשבו שאני מיוחדת. בסוף הם החליטו לעבור לסיפור שלי ולא של הילדים".

רוסי: "הייתי במסיבת יומולדת בה היו ג'ו וסלייד, זוג שהשתתף בעונה הראשונה. הם ראו אותי, חשבו שאני מוחצנת וכיפית והמליצו לי להצטרף. הם הפנו אלי את מחלקת הליהוק, ובסוף נבחרתי לעונה הרביעית".

יש לכן סגנון חיים מאוד ראוותני. מציגים אתכן בתור עשירות ונהנתניות.

גנבלסון: "לזה התכוונתי שאמרתי שהחיים פה שונים משאר ארה"ב. במשך 360 ימים שמשי וחם אצלנו. נגיד עכשיו, בעולם יש סופות אבל אצלנו הציפורים מצייצות ויש שמש נעימה בחוץ. אז סגנון הלבוש סקסי יותר, קצר יותר. כתוצאה מכך הנשים כאן, כולל אנו, מטפלות בעצמן יותר – שיזוף, לבוש וכו'. לגבי הנהנתנות והבזבוז כביכול, אני לא מסכימה. כן, יש כאן הרבה אנשים שחיים מעבר לאמצעים שלהם, אבל אני לא כזו. אני אני עובדת קשה ונמצאת במסגרת. יש הרבה עושר כאן, אבל אפשר למצוא את זה בכל מדינה. בסדרה מציגים אותי כנהנתנית, אבל אסור לשכוח שאני עובדת קשה מאוד בשביל הכסף. אז למה שלא אקנה לעצמי דברים יפים?".

רוסי: "הרבה אנשים חושבים שאני נהנתנית ובזבזית, וזה ממש לא נכון. חושבים שג'ף, הארוס שלי, סידר אותי כלכלית. ממש ממש לא. להיפך, בתוכנית רואים שאני נאבקת בחובות. תמיד דאגתי לעצמי, תמיד עבדתי בתור סוכנת נדל"ן ולאחרונה התרחבתי גם לעסקי ההלבשה והקוסמטיקה. אני אישה עצמאית".

כאן המקום להרחיב על מה שהסדרה עשתה עבור הנשים, שהתחילו כאמור כסוכנת ביטוח (ויקי) וסוכנת נדל"ן (גרטשן). במהלך עונות הסדרה – היום בארה"ב הן כבר בעונה השישית – הפכו שתיהן לאימפריות משגשגות. ויקי הרחיבה את העסק שלה ומוכרת ביטוח באמצעות האינטרנט לכל ארה"ב. בנוסף היא מתפעלת ביה"ס לביטוח, כתבה מספר ספרים על עסקים והעצמה נשית, מתחזקת אתר אישי (<http://vickigunvalson.com>) ומעבירה הרצאות ברחבי ארה"ב. לא פעם בסדרה היא מספרת בגלוי על כמות הכסף שהיא מרוויחה, מה שמתבטא בקניות רבות וטיולים מסביב לעולם. גרטשן, לעומתה, ניצלה את החשיפה כדי להכנס לעסקי האופנה והקוסמטיקה והשיקה ליין אופנה, טיפוח ואביזרים, אותו היא מוכרת אונליין (<http://www.gretchenchristine.com/>). גם היא, כצפוי, מצליחה לא רע בגלל החשיפה.

הפכתן לשם דבר בארה"ב. אתן מאוד מוכרות. נראה שזה טוב לעסקים.

גנבלסון, צוחקת: "כן, בזכות הסדרה יש לי המון מעריצים. אני מקבלת כל הזמן מתנות למשרד. זה מצחיק, אנשים פונים אלי בשדות תעופה ושואלים מה שלום בעלי. אפשר לומר שהחיים שלי הם ספר פתוח ואני מכניסה את כולם פנימה. אין לי בעיה עם זה. הרווח הוא אדיר. התוכנית הכניסה הזדמנויות לחיי, פגשתי אנשים שלא הייתי פוגשת בשום דרך אחרת. זה נתן לי דחיפה עצומה למה שאני עושה".

רוסי: "אני יכולה לומר אותו הדבר. התוכנית הכניסה המון הזדמנויות לחיי ואפשרה לי להגשים את החלום שלי, להשיק קו אופנה וטיפוח אישי. אני מוכרת בכל העולם, כולל הזמנות מישראל. טיילתי הרבה בזכות התוכנית, פגשתי אנשים נפלאים, הייתי בתוכנית של אופרה ווינפרי... זה מרגש. במישור האישי, אני גם מצליחה להפיץ את המסר שלי, שחשוב להרגיש טוב ולעשות כל מה שאפשר למען האושר".

מצד שני, אתן גם מושכות הרבה אש.

גנבלסון: "אין מה לעשות, תמיד יש שלילה כששמים את החיים בתצוגה ציבורית. אנשים שופטים, צוחקים עלינו בבלוגים, צועקים ברחוב. לפעמים זה קשה. אבל אני מקווה שמי שצופה יכול להתחבר לסיפור. אני מנסה להתעלם מזה".

נחשפתן בחולשותיכן. ויקי, לך היו כמה משברים בחיי הנישואין, גרטשן, את איבדת ארוס לעיני האומה.

גנבלסון: "אי אפשר לקרוא למה שקרה לי 'משברים'. היו לי 'שיהוקים' בחיי הנישואין. כן, זה היה קשה, אבל עברנו את זה. זה גם מסר".

רוסי: "זו היתה תקופה קשה, לאבד ארוס לסרטן. הייתי צעירה ממנו ב-23 שנים ורואים בתוכנית שהנשים האחרות מקשות עלי כשרציתי לצאת, להתאוורר, בזמן שהוא בבית החולים. אסור לשפוט מישהו עד שאתה לא בנעליו. הייתי בבית החולים כל יום, הייתה לי אהבה ומחוייבות לגבר הזה. עמדתי לצדו. אבל ספגתי הרבה ביקורת מהנשים האחרות בתוכנית. נשים נוטות לחבוט בנשים אחרות. אני לא כזו. אני מאמינה בלחזק נשים, לעודד נשים להיות יפות ולהרגיש טוב עם עצמן. איתן, היה קשה להשתלב, להרגיש שייכת. כולם אומרים לי שהן קינאו בי. זה נשמע מתנשא, אבל אולי זה נכון. באופן אישי, אני מאמינה בחיזוק נשים. לדעתי, לנשים אסור לקנא אחת לשנייה. מותר לרצות את מה שיש לאחר, אבל ממקום של השראה. מישהו אחר מצטיין בחייו? אין סיבה שלא תעשה גם ותשיג בעצמך את מה שאתה רוצה".

היה לך עוד משבר. לקראת סוף העונה פורסמו באמצעי תקשורת שונים תמונות פורנוגרפיות שלך, משתעשעת בעירום עם צעצועי מין.

רוסי: "זה מצב מסובך. מדובר בתמונות נגנבו מביתי, שצולמו בפרטיות על ידי ועל ידי ארוסי המנוח ג'ף. אני עדיין בשלב של תביעה מבן האדם שגנב אותן ממני ואז פרסם אותן. זה בפירוש ניצול נשים. הוא גנב רכוש פרטי שלי וניסה להרוויח ממנו כסף. זה היה מאוד קשה. הייתי נבוכה, אבל לא מעולם לא הבעתי חרטה. לא עשיתי משהו רע".

גם פה הנשים האחרות בסדרה הקשו עלייך ומתחו עלייך ביקורת. אפשר להבין שאתן לא חברות.

רוסי: "לא. הן 'היכו' אותי גם על זה. החברות האמיתיות שלי הן לא מהתוכנית".

גנבלסון: "גם שלי. הנשים האחרות בתוכנית ואני לא מתראות. אנחנו 'עובדות' ב'עקרות בית אמיתיות'. אנחנו לא חברות, רק לתוכנית".

מה המטרות שלכן לעתיד?

גנבלסון: "אני מתכננת לפתח את עסק הביטוח שלי, בו אני מאוד גאה. אני גם רוצה לטייל הרבה ולראות את העולם, לגדל את הילדים שלי למופת. אבל אני לא יודעת מה העתיד, אני לא עוקבת אחר התסריט. בסופו של דבר אין לי הרבה שליטה".

רוסי: "בעונה החמישית והשישית רואים שאני מתמקדת בלבנות את חיי מחדש. תשעה חודשים הייתי עם ג'ף בבית חולים, במהלכן עצרתי הכל. מאז פיתחתי את העסק שלי, חזרתי לעמוד על הרגליים ואני מקווה שהליין שלי יהפוך לאימפריה. במישור האישי, דברים קרו ביני ובין סלייד שהשתתף בעונה הראשונה, אבל אני לא רוצה להרוס לצופים. בוא נאמר שאני רוצה להתחתן ולעשות ילדים, וגם לתחזק את העסק במקביל".

לסיכום – האם בלונדיניות נהנות יותר?

גנבלסון: "משום מה, הרבה שאלו אותי על השיער. כן, יש הרבה בלונדיניות בשכונה שלנו, אבל יש גם ברונטיות או שחורות שיער, כולל בתוכנית. התשובה שלי היא שסוס מנצח לא מחליפים. אני אוהבת את השיער הבלונדיני שלי".

רוסי: "אני אענה במילה אחת – בהחלט!".