**הצעה לכותרות:**

תוך כדי תנועה

מציאות הוליוודית

"צאו לי מהציצי"

"פרינססה? אני עובדת בניין!"

ראיון עם שרי גבעתי

מאת נמרוד דביר

בגיל 28, יש לשרי גבעתי ברזומה שעות טיסה בערך כמו של טייס "אל על" מנוסה. כבר עשור שהיא מזגזגת על הקו בין לוס אנג'לס וישראל, עם גיחות קבועות לפריז, לונדון ושאר בירות עולמיות. "אומרים שהדברים שהכי מלחיצים בן אדם זה גירושין ולעבור דירה", היא אומרת. "אצלי, לעבור דירה זה משהו שאני עושה בין שתיים לארבע ואז מספיקה לעשות עוד משהו".

אנחנו נפגשים בתל אביב בשעת ביקור מולדת. גבעתי, אפילו מרשימה יותר פנים מול פנים מאשר בצילומים, תעזוב אותנו בקרוב ותחזור ללוס אנג'לס, להמשיך במסורת האודישנים הבלתי נגמרת. גבעתי, בת למשפחה מסורתית מטבריה (אבא בעסקי האלומיניום, אמא מזכירה ותקציבאית), התחילה את הרומן שלה עם הגולה בגיל 18. "שוחררתי מצה"ל בגלל אסתמה ואלרגיה לאבק. הייתי קצת בשוק, אז נסעתי מכאן. בהתחלה נסעתי להוואי, משם המשכתי לקנדה, הייתי קצת בפריז, עברתי לניו יורק, למדתי שם משחק ובסוף התיישבתי בלוס אנג'לס".

חוץ מגיחות קצרות לעבודה בישראל, למשל, הנחייה של תוכנית הצעירים "אקזיט" או תפקיד משמעותי בטלנובלה "נשות הטייסים", היא משקיעה את מרצה שם. בשנה האחרונה רואים (קצת) את הפירות: גבעתי קטפה תפקיד של סוכנת מוסד בתוכנית המצליחה "NCIS", מה שגרם להתעניינות מוגברת בה והניב עוד כמה תפקידים בסרטים עצמאיים. "זה תפקיד נורא מרכזי", היא מתגאה. "זו אחת מהסדרות הכי נצפות בארה"ב. אין לי טלוויזיה בבית, אז לא ידעתי עד כמה הסדרה הזו אהובה. בעקבות התפקיד עשיתי שבוע יחסי ציבור בכל ארה"ב ורק אז הבנתי עד כמה זה גדול. נכנסתי ל-100 הנשים הכי חמות של ה-TV Guide. לא הבנתי מאיפה זה הגיע פתאום. זה כנראה קונטרה לדברים שאתה חושב שיהיו גדולים ואז לא מצליחים בסוף". בנוסף היא מקליטה מוזיקה, מציירת, מצלמת ומקווה לפריצה הגדולה בשוק האמריקני.

אם עוברים על תיק הארכיון שלך, רוב הכותרות הן על זה שאת כובשת את הוליווד. האמת, לא נראה שזה ממש קורה.

"די עם הלכבוש הזה! מי רוצה לכבוש? תמיד הכותרות בכתבות שעושים עלי נורא לוחמניות ומלחיצות. אז מה, בגלל ששם המשפחה שלי הוא 'גבעתי' אני יחידה קרבית וכובשת? כאילו שאם אני שם אני חייבת לחיות את החיים הגדולים. אבל לא. אני רוצה לעבוד, להתפרנס, לחיות את החיים הפשוטים. אני לא חיה חיים של גלאם. אנשים מדמיינים מטוס פרטי ולימוזינות, ואני בכלל באתי לפה על קו 5. בארץ כל הזמן מדביקים לי כיבוש. מי כובש? כן, יש לי חלום לעשות סרטים מדהימים שילמדו אותם, לעשות דברים מרעישים ומרגשים. אבל אני לא רוצה להיות הכוכבת הכי גדולה בעולם. אני לא רוצה להיות במרכז העניינים".

מה קורה איתך עכשיו?

"יש כל מיני דברים בדיבור, אבל אני לא אוהבת שמפרסמים כשדברים עוד לא סגורים. אני לא מאלה שמפרסמות שהן עשו אודישנים. צריכים, לטעמי, לקבל את התפקיד כדי לפרסם משהו. רוצים שאחזור ל-NCIS. אני כל הזמן עושה אודישנים, שולחת קלטות. הכל סבבה, הכל בסדר. למדתי להבין שגם אם עכשיו לא סגרתי פרויקט, מחר אני יכולה לסגור משהו. זו הבנה של המקצוע. הבנתי שדברים לוקחים זמן. יש בלוס אנג'לס אנשים שהתחילו לעבוד מגיל שש. אין מה לעשות נגד זה. אני גם לא רוצה להיות אנג'לינה ג'ולי. אני רוצה פרופיל קצת יותר נמוך. צריך להיות בן אדם מאוד מיוחד כדי להתמודד עם הדברים האלה".

למה בעצם לא לעבוד פה וזהו? הרי שם הרבה יותר קשה.

"אני אוהבת לעבוד שם. אני נהנית מהתהליך, מהעבודה עצמה. יש שם משהו נעים, מסודר. בלוס אנג'לס הכל מאורגן ומסודר. פה סוגרים פגישה בחמש דקות בטלפון. ביום-יום אני מעדיפה את ישראל. למשל, האוכל: פה, כל היום אני דופקת שווארמות ופרגיות. האוכל שם לא טעים לי כל כך. פה הכל טעים לי. אני יותר נהנית מהחיים פה ומהעבודה שם. מין הסתם בלוס אנג'לס אתה עובד פחות אם אתה לא כוכב, אבל כרגע הפרויקטים שם יותר מרגשים אותי. אולי זה גם עניין של כוחות. כרגע אני מרגישה שזה הזמן לעשות את זה, שיש לי כוח לחיות שם ולהתמודד".

וגעגועים לבית? בדידות?

"אני כל הזמן פה. במקרה לא הייתי עכשיו שלושה חודשים, וזה היה קשה. יש לי אחיינית קטנה שאני משוגעת עליה (מאחותה הקטנה נעמה, שנשואה לשחקן גיא אריאלי – נ.ד). אני מתגעגעת למשפחה בטירוף. אבל הם איתי, קעקעתי את השמות של כולם על היד שלי. יש לי חברים טובים, זו לא בדידות. זה רק געגועים".

קשה להיות ניידת?

"היתרון הוא שאני יכולה לעבוד איפה שאני רוצה וגם לראות את המשפחה. יש לי חברים שנולדו בלוס אנג'לס וההורים שלהם קרובים. אני מקנאה בהם. אבל אין מה לעשות. אולי כשאהיה מבוגרת יותר ויהיו לי ילדים לא אוכל לעשות את זה".

את בכלל רוצה ילדים?

"ברור. זה השתנה אצלי. בכל בחור שאני יוצאת איתו, אני ישר חושבת על זה. אני לא נכנסת למערכת יחסים אם זה לא האבא שלי הילדים שלי".

גבעתי כרגע רווקה, אחרי כמה מערכות יחסים, חלקן מתוקשרות (למשל עם אוליביה מרטינז, האקס של קיילי מינוג, כשלפי השמועות היא זו שאחראית לפירוק הקשר). "אין לי כרגע מישהו", היא מספרת. "אי אפשר לקחת את מערכות היחסים שלי ולמצוא מכנה משותף. כולם יצירתיים, אני מניחה. אם בן אדם לא יצירתי, אני לא אהיה שם. חוץ מזה צבע, מדינה, שפה, לא שינה לי".

ישראלי?

"הממ.. יותר חשוב שיהיה בן אדם טוב, שיהיה אבא טוב. יש לי כל כך הרבה בקשות, שלבקש שיהיה גם ישראלי זה יהיה חוצפה מצדי".

מה עם בעל כסף?

"אני עובדת מגיל 15, ועד היום אני מפרנסת את עצמי בעבודה קשה. אני לא צריכה שמישהו יפרנס אותי, אבל אני מצפה שיעבוד קשה, כמו שאני מצפה מעצמי".

את כל הזמן טסה. בטח לא פשוט לממן את זה.

"לא קניתי בית, לא קניתי נכסים. אין לי תכשיטים, אין לי תיקים ב-3000 דולר. אין לי שמלות יקרות. מה שאני עושה, אני מוציאה. אני עצמי המניה בה אני משקיעה. כל עוד אני משקיעה בעצמי, אני רגועה. אני אולי שונה מאנשים אחרים בתחום הזה, כי אני לא ממש חוסכת. אבל ככל שאני משתפרת במה שאני עושה, אני מרגישה שהדרך שלי נכונה. זה עניין של סדר עדיפויות. שום דבר לא יעצור אותי".

ועדיין, זה יקר.

"אתה יודע מה זה לעבוד חודש וחצי בארה"ב? ולמכור שירים לסרטים? וקמפיינים? אני מתפרנסת יפה, וכאמור – לא משקיעה בשום דבר חוץ מבעצמי. אני לא מודאגת לגבי העתיד כי אני סומכת על עצמי. אני משקיעה המון כסף בלימודים".

יש דיכאונות כשדברים לא מצליחים כמו שאת רוצה?

"הדאונים זה משהו שלומדים ממנו. היו לי תקופות של שקט. אז לקחתי את הזמן. הלכתי ללמוד, עבדתי על עצמי, פיתחתי את הנגינה. זה שינה אותי ועשה לי פלאים. אני לוקחת את הפחד והעצב למקומות של לימוד, של להבין מי אתה. יכול להיות שאם לא הייתה לי משפחה אז הייתי שוקעת. אבל הם תומכים בי, ואני כל הזמן בתנועה, נעה ממקום למקום. זה גם מגן עלי מדאונים".

באופן מפתיע- או לא- ישראל היא עדיין גורם מרכזי בפרנסתה של גבעתי. למשל, השנה היא קיבלה צ'קים מהפקת הטלנובלה "נשות הטייסים", שם גילמה את דמותה של דניאלה.

"'נשות הטייסים' היתה הצלחה מבחינתי", היא אומרת. "שמחתי לעשות משהו טוב בסדרה שלא השקיעו יותר מדי בטקסטים. מראש, רציתי לקחת את התפקיד של הביץ' ולהפוך אותה להכי אהובה, כזו שכל העם ירצה להיות חבר שלה. אני חושבת שהצלחתי, אם שופטים לפי התגובות של האנשים ברחוב. היתה לי אג'נדה. רציתי לעשות משהו טוב, ועשיתי את זה. למה לא? ג'יימס פרנקו, שאני מאוד מעריכה אותו, משתתף בארה"ב באופרת הסבון 'ג'נרל הוספיטל'. למה? כי הוא רצה לראות איך זה, רצה לעבוד על דמות בצורה שונה. לי זה התאים בדיוק. גם אחותי הייתה בסוף ההריון, גם זו בדיוק היתה תקופה חג המולד בארה"ב, בא לי בול. והרווחתי הרבה. הטיימינג הקומי שלי השתפר בזכות זה".

את מזכירה לי קצת את קים קרדישיאן. את נוצצת כזו, אחותך ביתית, את מאוד מחוברת למשפחה, נערת זוהר...

"ממש לא! הכי לא. ידעתי שנגיע לנושא הזוהר וחשוב לי להפריך את זה. דבר ראשון, בחיים לא עשיתי ריאליטי ואני גם לא אעשה. אפילו לא בתור מנחה. לא רוצה להיות אני על המסך, זה לא מעניין אותי. אני ממש לא נערת זוהר. בכמה אירועים ראית אותי? העירו לי שאני צריכה לצאת יותר, להצטלם, להתאפר. אני לא אוהבת את זה, שהפרסום הוא עלי. אני אוהבת שהפרסום הוא על העבודה שלי".

"יש הבדל גדול בין מי שאני ובין מה שחושבים שאני, וזו אשמתי. מצד אחד, בחרתי להשקיע בעבודה שלי בתחום המשחק והמוזיקה בחו"ל. מצד שני, פה אני עושה קמפיינים וטלנובלות, ואנשים לא יודעים מי אני באמת. אם כבר, כל הזמן אומרים לי 'הוליווד, הוליווד', אבל אני הכי לא הוליווד, אני מטבריה. אני אחד מהאנשים הכי עממיים ופשוטים שיש. אנשים בטוחים שאני עושה המון שופינג, וכל היום פדיקור ומניקור. בחיים לא. תראה את הידיים שלי, הן פצועות. אני מאוד חרוצה, וגם כאלו שלא אוהבים אותי יגידו לך שאני הכי חרוצה שיש. אני לא יושבת כל היום בבריכות ועושה מניקור. רק עכשיו אני לומדת להתאפר. לקחתי קורס איפור, כדי לדעת לאפר את עצמי לפני שיוצאת לאירועים. אנשים לא קלטו אותי נכון ובנו משהו שהוא רחוק מהמציאות. פרינססה? אני עובדת בניין! אני מטבריה. זה משגע לי את השכל".

זו תדמית שנוצרה די באשמתך.

"נכון. אני לא פה מספיק. כשאתה לא נמצא פה ומשקיע מזמנך, אז שמועה נתפסת לשמועה. ואז כשמשהו קורה, אנשים חושבים ש'פתאום' זה קרה. נגיד, ש'פתאום' החלטתי שאני עושה מוזיקה. אבל לא, אני מנגנת על פסנתר מגיל שש".

מה עם לעשות שערים בביקיני? זה לא מוסיף לתדמית האיכותית שלך.

"זה המקצוע שלי. זה שעשיתי צילומים בביקיני אומר שאני טראשית? אי אפשר גם וגם? צריך לשפוט אנשים לפי העבודה שלהם. אני לא כועסת. כמו שאמרתי – זו אשמתי. אבל חשוב לי שיידעו שאני לא כזו. שיידעו שאני עובדת קשה ומשקיעה".

ובמקום זה, אחת המחשבות הראשונות כשעולות לאנשים ששמעו את השם שלך זה "ציצי".

"אני יודעת. כל היום מדברים לי על החזה. לא מאמינים לי שזה אמיתי, תמיד לצילומים מביאים לי שמלות שאפשר ללבוש בלי חזייה, כי בטוחים שזה מנותח ועומד. לא, זה אמיתי, תיגע. תמיד היה לי ציצי גדול. צאו לי מהציצי. אני מאה אחוז סיליקון פרי".

איך את מגדירה את עצמך?

"אמנית. באנגלית אומרים Artist, מילה שכוללת מוזיקה, משחק, הכל. אומרים אז שאני לא ממוקדת. וואלה. אבל אני הכי ממוקדת. אני משקיעה מאה אחוז בכל מה שאני עושה, ומתפרנסת מזה. בציור, השתתפתי ב-20 תערוכות קבוצתיות וחמש אישיות. אני מוכרת עבודות בכל העולם. אולי אם הייתי נופלת למשפחה עשירה לא הייתי צריכה את זה, אבל התפרנסתי בכבוד. להיפך, אני מפחדת להגביל את מה שאני עושה".

מסקר קטן שעשיתי, התדמית שלך היא יותר שטחית ופחות אמנותית.

"אנשים כאן מאוד ציניים. קשה פה לפרגן. אנשים לא מאמינים לי שקיבלתי תפקיד ב-NCIS. תבדקו בגוגל. אני לא מנפחת תפקידים, תמיד אני שמה דברים בפרופורציה. הרי העולם הוא קטן, אי אפשר לבלבל במוח. אני רוצה להיות מדויקת על כל דבר שאני עושה. יש לי תשע סצנות בפרק הראשון, שבע בפרק השני. אני לא מעצימה. שאף אחד לא יבוא אלי בטענות".

מפריע לך שלא לוקחים אותך ברצינות?

"לא, כי לא עשיתי בארץ יותר מדי. ביום שאני אשקיע בארץ ולא ייקחו אותי ברצינות, אני אתעצבן. אבל אני בוחרת להשקיע בשוק אחר. אני לא מתעצבנת. אני רק מסבירה".

את בקשר עם הישראלים האחרים שפועלים בהוליווד? נגיד, גל גדות?

"לא ממש. כמו שאמרתי, תמיד עושים ממני הוליווד ואומרים שאני יוצאת לאירועים כל הזמן. אני לא יוצאת לאירועים. אני כן מכירה את האנשים, אבל אני לא ממש חברה שלהם. לגבי גל גדות, אנחנו לא כל כך על אותה הנישה. אנחנו נראות אחרת, משדרות דברים אחרים. אני מתמודדת מול העולם, מול המלהק, לא מול בחורה מסויימת. דווקא כיף שאם מישהו אחר לוקח תפקיד שהתמודדת עליו, זה מישהו שאתה מכיר. תראה, החיים שלי מקסימים, רגועים. אני לא בליינית ולא כלום. אי אפשר להיות בכל מקום, לצאת. אם יש לי אודישן בעשר, אני צריכה לקום בשבילו בשש. זה לא חלום הוליוודי, זו מציאות הוליוודית".

ובכל זאת, אוליבייה מרטינז ובגידה בקיילי מינוג ברזומה זו חתיכת מציאות.

"זה לא מרגש. זה קרה ואסור להתחרט על דברים שקרו, אבל לא צריך גם להתרגש מזה. זה הרי לא מרגש את המשפחה שלי, את החברים שלי. זה לא שינה לי פסיק בחיים. זה לא עובד ככה. אף אחד לא ייקח אותי לסרט בגלל שיצאתי עם מישהו. זה אולי ישיג לי קמפיין, אבל לא סרטים וטלוויזיה. הרומן לא קידם כלום ולא עזר בכלום. אני מצטערת על איך שדברים יצאו, מצטערת אם אנשים נפגעו. אני חושבת שעשיתי מספיק כדי לנקות את הפרשה הזו. למדתי שיעור בחיים. מאחלת שבעתיד אדע להתנהל בצורה יותר שקולה. הייתי צעירה, בת 24-25, לא ידעתי איך לפעול בזהירות".

מה את מאחלת לעצמך?

"אני מאחלת שיהיה לי את האיזון בין חיי המשפחה והאהבה לבין עבודה מרגשת ומספקת. אני רואה שחקנים שיש להם קריירה מדהימה, אבל חיים אישיים דפוקים לגמרי. אני רוצה כמו דסטין הופמן – הוא כוכב ענק, ויש לו משפחה מדהימה ונורמלית לגמרי. אני לא רוצה משהו יותר מדי גדול. רוצה לחיות בכבוד, להתפרנס. אני רוצה זוגיות".

קשה לתחזק זוגיות כשאת כל הזמן נוסעת.

"בגלל זה אני לבד. עשיתי את זה לא במודע. לא שמתי לב שאני הורסת קשר כל פעם שאני מקבלת עבודה חדשה או שאני צריכה לנסוע. היום, אם ארגיש משהו כלפי מישהו ואחשוב שזה זה, אז מערכת היחסים תבוא קודם. למשל, אם אכיר מישהו טוב בארץ אשאר כאן. ההורים שלי דואגים לי, אבל אני מרגיעה אותם. אחותי הרי נשואה מגיל 24, זה מלחיץ. אני רוצה לבסס את עצמי, אבל אני כן רואה את עצמי בעתיד מביאה ילדים. אם אכיר מישהו אשאר. זה דבר שהבנתי רק השנה".