מוצרט בג'ונגל

נמרוד דביר, ניו יורק

קצת קשה לאפיין את "מוצרט בג'ונגל", הדרמה-הקומית של "אמזון" ואחת מחלוצות גל סדרות האונליין, שחוזרת בימים אלו לעונה שנייה. הסדרה, שעוסקת בעולם שטוף היצרים שמתחולל מאחורי קלעי הפילהרמונית של ניו יורק, מערבבת לתוכה את גבוה ונמוך, או מוצרט וג'ונגל אם תרצו, ובכך היא גם מהנה וגם מבלבלת מאוד. על הבלבול מפצה קאסט לוהט בהובלת גאל גרסיה ברנל על תקן המנצח החדש שבא להחיות את התזמורת, לולה קירק בתפקיד נגנית אבוב טרייה והיוליה לרומיאו של ברנל, מלקולם מקדואל כמנצח הקודם, ספרון בורוז הלוהטת כנגנית צ'לו עסיסית ועוד רבים.

לכבוד עליית העונה השנייה פגשתי את ג'ייסון שוורצמן, לרוב שחקן, מוזיקאי וחביבו של ווס אנדרסון שפה מגיח לראשונה בחייו על תקן יוצר ומפיק (עם הופעות אורח חמודות כבלוגר של מוזיקה קלאסית), ואת ברנדט פיטרס, שחקנית במה ומסך ותיקה שלאחרונה נראתה ב"סמאש". כמו הסדרה, כך גם הראיון היה ערבוב משונה של גבוה ונמוך.

מצד אחד, הוא נערך במלון בריאנט פארק היוקרתי עם נוף יפה של מנהטן וצוות יחצניות גדול ברקע. מצד שני, גם היפסטרי וקז'ואל בטירוף: הוא בחליפה מזעזעת בצבע בורדו ומגבת על הרגל (ללא סיבה), שלושתנו שרועים על הספה כמו חברים במסיבת רווקים ומדי כמה דקות נשלף טלפון כדי להראות משהו. כנראה שזה לא במקרה: "לפני תשע שנים קראתי את הספר 'מוצרט בג'ונגל' ומיד התחברתי לאיך שהוא הפך את העולם הזה לנגיש יותר", מספר שוורצמן."תמיד קצת פחדתי ממוזיקה קלאסית. סבא שלי היה נגן ומוזיקה קלאסית תמיד היתה ליד המשפחה שלי, אבל גם משהו שצריך קצת לחשוש ממנו. אז התגלגלתי לכיוון יותר של רוקנרול, בריט פופ, כי קלאסית תמיד נראתה לי כל כך מגונדרת, משהו שצריך לראות מרחוק. אהבתי אותה אבל חיפשתי מקום בשבילי להכנס. הספר גרם לי לראות שבעצם אולי החליפות לא כל כך מגוהצות, שיש כמה חורים בטוקסידו".

כשקראת את הספר ידעת שאתה רוצה להפוך אותו ליצירה משלך?

"לא האמנתי בחיים שאהיה מעורב ביצירת סדרת טלוויזיה. למען האמת, אני לא יודע כמעט כלום על טלוויזיה. לקח לזה שמונה שנים לקרות, ועד היום אני לא מאמין שזה באמת קרה".

נשמע כמו התחלה לסיפור סינדרלה, אבל גם בשביל סיפורים כאלה כנראה שצריך להכיר את האנשים הנכונים. "מה שקרה הוא שהסתובבתי במשך שמונה שנים, אני לא מגזים, ופה ושם סיפרתי לאנשים שיש לי רעיון מעולה לסדרת טלוויזיה. אתם יודעים, אם היו שיחות על רעיונות, אז הייתי מספר שחייבים לעשות משהו על מוזיקה קלאסית. יום אחד פגשתי את רומן פולנסקי והוא אמר שאם כבר, אני צריך לעשות את זה. אמרתי לו שאני לא מבין כלום בטלוויזיה אז הוא ענה שגם הוא לא, אבל שישמח לעזור לי. במקביל, פגשתי מפיקה באמזון וסיפרתי לה על הרעיון שלי. היא סיפרה בעבודה ופתאום קיבלתי מהם טלפון. משם הכל התגלגל".

איך זה מרגיש לעבוד בתעשיית הטק?

פיטרס: "זה המקום להיות! כולם עושים עכשיו טלוויזיה און ליין. וודי אלן עושה סדרת אינטרנט עכשיו! יש הרבה יותר חירות און ליין, אף אחד לא עוצר אותך. יש חופש יצירתי. לא הולכים לפי רייטינג, כלומר, ברמה מסויימת כן, אבל לא מתערבים ברמת הפרק אלא מזמינים מראש את כל העונה. זה נותן הרבה יותר שלווה ומקום לעבוד".

שוורצמן: "האמת שזה קצת מוזר לעבוד באמזון. אני קונה לפעמים באמזון, מי לא? עכשיו כשאני קם בבוקר אני רואה מיילים מאמזון של אישורי משלוח על דברים שקניתי מעורבבים עם מיילים מהם שקשורים להפקה. זה מבלבל! וגם גורם לי לחשוב שהם יודעים על כל מה שאני קונה, הם יכולים לסחוט אותי. לפעמים אני חושב שהם עלולים יום אחד לאיים 'תחתוך את הסצינה הזו, או שלא תקבל את סוחט המיצים שהזמנת'".

אתם רואים תוכן ברשת?

שניהם מגמגמים שלא ממש. למעשה, נראה שהם קצת מתקשים בתפעול טכנולוגי, למשל כששוורצמן מנסה להראות לברנדט את הפתיח של הסדרה על הטלפון, וניכר ששניהם לא פתחו אמזון וידיאו מימיהם.

"אני מודה שאני באופן כללי לא אוהב צפיית בינג' של סדרות", אומר שוורצמן. "אני בעיקר אוהב לראות ספורט".

זה מאוד רחוק מהסדרה הזו.

"ואולי לא. מוזיקאים הם כמו אתלטים, כל מה שעובר על הגוף שלהם, הפציעות, הסמים שהם לוקחים, ההתמסרות וההקרבה להיות הכי טובים".

למרות שהסדרה קיבלה ביקורות טובות עד מהללות לעונתה הראשונה, פיטרס ושוורצמן מספרים שהם לא היו בטוחים שיהיה סיבוב שני: "זה לא היה ברור בכלל", אומרת פיטרס. "אני מודה שמאוד חששנו. אתה אף פעם לא יודע בדברים האלה, ולקח יחסית הרבה זמן עד שקיבלנו תשובה".

שוורצמן: "היינו נורא במתח. היו לנו ארוחות ערב עם אמזון והם לא דיברנו איתנו בכלל על הסדרה. אתה יושב שם ומדבר על כמה טעימה האדממה, שבעצם כל מה שאתה רוצה לדעת זה תהיה לנו עונה שנייה. בסוף כשהודיעו לנו שכן נורא שמחנו כי באמת הרגשנו שלא גירדנו אפילו את פני השטח".

מה צפוי לנו בעונה השנייה?

פיטרס: "זו עונה הרבה יותר גדולה. מיד מרגישים את זה, היא נפתחת בהוליווד, כשגאל מנצח על הפילהרמונית של לוס אנג'לס. הוא באמת ניצח עליה לחמש דקות, חי לפני 12,000 איש. חוץ מזה שחקנים חדשים כמו גרטשן מול ודרמונט מולרוני, יש המון אורחים מוזיקליים, יש מנצחים ידועים. וגם העלילה מתקדמת לכיוונים אחרים. בעונה הזו אפשר להגיד שכולם מגיעים לצומת: האם הם מי שהם חושבים שהם והאם זה באמת מי שהם רוצים להיות".

על מה הסדרה, בעצם? אני לא חושב שמוזיקה קלאסית בהכרח היא העיקר.

פיטרס: "זו מבחינתי סדרה על תשוקה. לכל מי שבמקצוע היצירה יש תשוקה. באופן כללי זה חשוב שבחיים יש משהו שאוהבים, שממלא בתשוקה".

שוורצמן: "אני חושב שזו גם סדרה על משפחה בצורה מסויימת. הסיפור הוא על אנשים שכל היום ביחד, שלא בהכרח אוהבים אחד את השני, אבל שקשורים ביחד ומאוחדים על ידי משהו גדול יותר, המוזיקה. בהקשר הזה, זו גם סדרה על אמנות, על החיבור עם ההיסטוריה והעבודות החשובות ביותר שנוצרו בעולם".

אלו למשל?

שוב שניהם מגמגמים. "אני מתביישת לומר שכרגע אני לא זוכרת את שמן, בחרו את היצירות הכי יפות עבור העונה", אומרת פיטרס. "היו המון ימים על הסט שבסוף הצילומים רצתי לקנות את הדיסקים של מה שניגנו"

שוורצמן: "זה הכיף שבסדרה, ממש למדנו על מוזיקה. אני לא מבין גדול, אין לי תואר שני במוזיקה קלאסית, אבל נהניתי מללמוד. זה אגב החלק הכי מהנה בעבודה שלנו, שאנחנו כל הזמן זוכים ללמוד על דברים חדשים".

גם בחיים רבתם מאחורי הקלעים כמו הנגנים בסדרה?

פיטרס הצוות פה נורא חכם, הם מאוד מעורבים ונותנים עצות.

מה שקרה פה זה שהצוות נורא אוהב אחד את השני.

יש לנו קאסט נהדר. אני חושב שהשילוב של רמה גבוהה, מוזיקה קלאסית, עם אנשים שמאוד אפשר להזדהות איתם, עם חולשות.

הוא מדהים, מאתגר וכריזמטי. הוא משחק כזו רוח חופשייה בסדרה, במציאות הוא הרבה יותר עם רגליים על הקרקע.

שניהם מאוד שמחים לשמוע שהסדרה משודרת בישראל ומספרים כמה הם היו רוצים להגיע. מגדילה לעשות פיטרס שמספרת לשוורצמן ולי שהיא מכירה את אילנה גור שנפגשו דרך חברים ("היא מכינה רהיטים, תכשיטים, מה שתרצה") ואפילו מנסה להראות לשוורצמן עבודות שלה על הטלפון.

מפתיע אתכם שאנשים מסביב לעולם מתחברים לסדרה הזו?

שוורצמן: "אני מרגיש שהרבה אנשים מסביב לעולם רואים אותה, אני מקבל המון תגובות. ראו אותה. אני חושב שזה בגלל שהרבה אנשים מתחברים למוזיקה קלאסית, מוזיקה קלאסית היא מאוד גלובלית".

ועכשיו אתם גם מחזירים אותה לעניינים?

"בדיוק", שוורצמן צוחק. "לפני שהתחלנו פגשתי מנצח ידוע שלצערי אני לא יכול לבטא את שמו. הוא אמר לי: 'יקירי, למה לך לעשות סדרה על סצינת המוזיקה הקלאסית? היא מתה כבר 30 שנה'. עניתי לו שזו בדיוק הסיבה כן לעשות את זה".