מדריך 15.10

נמרוד דביר

תיאטרון - Silent Witnesses

United Solo, פסטיבל הצגות היחיד הגדול בעולם, חוגג בימים אלו את עונתו החמישית. העונה, שתרוץ עד ה-23 בנובמבר באולמות ה-Theatre Row, כללה השנה מעל 130 הפקות עם נציגויות כמעט לכל מדינה, תרבות או סגנון תיאטרלי. השנה כבר נחשבת להכי פופולרית בתולדות הפסטיבל, הודות למבחר המרשים ומחירי הכרטיסים האטרקטיבים שנעים סביב ה-20 דולר. השבוע תועלה במסגרת הפסטיבל הצגת היחיד Silent Witnesses, אותה כתבה ומציגה השחקנית והמחזאית סטפני סטי. סטי מגלמת ארבע נשים שונות, כל אחת יוצאת דופן בדרכה, דרכן היא בוחנת כיצד אירועים טראומתיים משפיעים על מי שעובר אותם. המחזה, שמבוסס על ראיונות עם ניצולות שואה, מצייר דיוקן של כח הנפש האנושי והאפשרות להתמודד גם עם הקשיים הגדולים ביותר. ההצגה קיבלה שבחים רבים במסגרות השונות בהן הוצגה ואף זכתה בפרס מטעם הקואליציה האמריקאית לנשים באמנות ומדיה (Women in Arts and Media Coalition).

Theatre Row - The Studio Theatre, 410 West 42nd Street

<http://unitedsolo.org/us/2014-silentwitnesses>

(Photo: Rick Friesen)

חג - שמחת תורה

ביום חמישי הקרוב יציינו מסביב לעולם את שמחת תורה, חגיגת סיום המחזור השנתי של קריאת התורה והתחלת מחזור חדש. בבית חב"ד של האפר ווסט סייד (Chabad of the West 60s) יחגגו את האירוע במסיבה השנתית שלהם ומזמינים את כולם לבוא לרקוד עם התורה, לעשות הקפות וליהנות גם מכיבוד וממתקים, משחקים לילדים, פרסים והפתעות והרבה מאוד הרמות לחיים.

משפחות עם ילדים שמעדיפות לחגוג בסופשבוע מוזמנות ל-Unscroll, אירוע הפיקניק של Lab/Shul, קהילה יהודית ידידותית מכוונת אמנות וסובלנות, שיתקיים ביום שבת החל מ-12 בצהריים ב-The Ritz Plaza Memorial Park. מלבד טקס יהודי אלטרנטיבי מבטיחים גם מוזיקה חיה, ארוחת פיקניק, ריקודים וגימיקם לילדים כמו משהו שנקרא "תורה-טארוט". אם אתם רווקים בשנות ה-20 וה-30 שלכם ומחפשים אווירה פחות משפחתית, ארגון Tze'irim מזמין אתכם להכנס למצב רוח הנכון במסיבת הרמת כוסית ומינגלינג (שתתקיים משום מה דווקא באולם אירועים ששייך לכנסייה), ממנה ימשיכו כולם ביחד לטקס בבית הכנסת B'nai Jeshurun. לסיום, אם ממש בא לכם לתת בראש, ארגון Manhattan Jewish Experience מרים גם הוא מסיבה מסורתית, שבשנה שעברה משכה אליה יותר מ-600 צעירים יהודים.

Chabad of the West 60s, 37 West 65th Street

http://www.chabadw60s.com/

The Ritz Plaza Memorial Park, 235 West 48th Street

<http://labshul.org/th_event/unscroll-simchat-torah-celebration>

Tze'irim and Congregation B'nai Jeshurun, SPSA Social Hall, 263 West 86th Street

<http://www.bj.org/2014/08/tzeirim-simhat-torah-happy-hour-3/>

Manhattan Jewish Experience, 131 West 86th Street

<https://www.jewishexperience.org/>

הופעה - Roxy Music and Brian Eno

אירועי ה- Losers Lounge ב-Joe's Pub נחשבים זה מכבר למסורת ניו יורקית יחודית , שאסור להחמיץ. מדובר בערבים מיוחדים בהם קבוצה גדולה של זמרים ומוזיקאיים מהסצינה המקומית, לרוב כישרונות מוזיקליים מעוררי התפעלות, מעלה על הבמה הופעת מחווה לאמני עבר על ידי ביצוע גרסאות כיסוי של השירים שלהם. השבוע הם פותחים את העונה החדשה שלהם בגדול עם שלושה ערבים (חמישי, שישי ושבת) שיוקדשו ללהקת הארט רוק הבריטית רוקסי מיוזיק, שהוקמה ב-1971, ולבריאן אינו, קלידן הלהקה שהמשיך לקריירת סולו והפך לאחד מהמפיקים המבוקשים בעולם המוזיקה. הלהקה זכתה להצלחה רבה כאחת מחלוצות להקות הפאנק המוקדמות, להקות הגל החדש והרכבי המוזיקה אלקטרונית, והקליטה בסה"כ שמונה אלבומי אולפן, כשהאחרון שבהם, "Avalon", יצא בשנת 1982. למרות שמאז לא יצא ללהקה אף אלבום חדש, הם עדיין ממשיכים להופיע פה ושם, ומבטיחים לכבד בנוכחותם גם את ערבי המחווה. השם, לאונג' המפסידנים, אולי נשמע כמו עלבון, אבל הוא רק סמל להומור והחיבה שעוטפים את כל הפסטיבל הזה.

Joe's Pub, 425 Lafayette Street

www.joespub.com/

אמנות - Henri Matisse: The Cut-Outs

את התערוכה Henri Matisse: The Cut-Outs הזדמן לנו לראות בקיץ האחרון כשהוצגה במוזיאון הוויטני בלונדון. לכבוד הסתיו התערוכה נדדה מעבר לאוקיינוס ותוצג החל מהשבוע במוזיאון לאמנות מודרנית (MoMA). ממקור ראשון אנחנו יכולים להעיד שמדובר בחוויה מומלצת ביותר שדרכה ניתן להכיר יותר טוב את עבודתו של האמן הצרפתי אנרי מאטיס וסגנונו הייחודי ומלא הצבע. התערוכה מוקדשת למגזרות הנייר של מאטיס, מדיום שהפך לחביב עליו החל מסוף שנות הארבעים של המאה הקודמת, כשמצבו הבריאותי הקשה עליו לצייר. מדובר בתצוגה הגדולה והמקיפה ביותר שנערכה אי פעם למגזרות הנייר של מאטיס והיא כוללת מעל 100 מגזרות ייחודיות, וכן גם ציורים, רישומים, עבודות זכוכית ועוד מאת האמן שעוזרים לספר על חייו בשנותיו המאוחרות ומדגימים כיצד היצירותיות והכישרון מצאו את דרכם להתבטא ולהפוך לאמנות גם לנוכח קשיים ומכשולים.

MoMA, 11 West 53 Street

http://bit.ly/TheCutOuts

קרקס -Big Apple Circus

מוקדם יותר השבוע (ביום שלישי) התקיימה מסיבת סוכות השנתית של ארגון דור חדש, שהשנה נקראה Cirque Du Sukka ונערכה במוטיב קרקסי עם לוליינים, חישוקים והמון קפיצות מצד לצד. אם פספסתם ואתם זקוקים להשלמה, החדשות הטובות הן שה-Big Apple Circus מעלה השבוע בפארק שבלינקולן סנטר את המופע החדש שלו, Metamorphosis. מדובר בחווית קרקס מסורתית שכוללת לולייני טרפז, הולכי חבלים, אקרובטים, כלבים מאולפים, גמלים וסוסים אמיתיים ועוד, פלוס קריצה עכשווית ומעודכנת. עיצוב הבמה והחלל מבטיחים שהאקשן יגיע אליכם למרחק נגיעה בכל מקום בו תשבו.

Damrosch Park, Amsterdam Ave. and West 62 Street

http://bit.ly/BACMetamorphosis

מירוץ - NYC Cupcake Run

ה-NYC Cupcake Run הוא מסוג הדברים שניתן למצוא רק בניו יורק, או יותר נכון מתבקש למצוא רק פה, שכן הוא משלב שתי אהבות גדולות של תושבי העיר: ריצה וקאפקייקס. מדובר במירוץ לכל דבר בו המשתתפים מתבקשים לרוץ 5 קילומטר תוך עצירה לאכילת 3 קאפקייקס בתחנות לאורך המסלול. החוויה ההזויה והכה מקומית הזו תתקיים ביום שבת הקרוב (18.10) ב-Astoria Park. המרוץ עצמו ייחל ב-11 בבוקר ולאחריו תתקיים מסיבה וארוחה למשתתפים. ההשתתפות פתוחה לכולם, ללא קשר לגיל ולכושר גופני, אבל דורשת הרשמה מראש באתר ותשלום של כ-50$, כשחלק מההכנסות מוקדשות לארגון הצדקה New York Cares. בתמורה המשתתפים יקבלו את הזכות לרוץ ולאכול קאפקייקס, כמובן, אבל גם שלל תופינים אחרים כמו שקית הפתעות, חולצה שמעידה על ההשתתפות, ארוחה בתום הריצה ועוד.

http://nyccupcakerun.com/

תערוכה - Cubism

קוביזם, סגנון אמנות אוונגרדי שיצר מהפכה בציור ובפיסול האירופי בתחילת המאה העשרים, עדיין נוכח ומייצר עניין כיום, כמאה שנה לאחר שהחל ברובע מונמארטר בפריז בעבודתם של שני ציירים: הצרפתי ז'ורז' בראק והספרדי פבלו פיקאסו שהתחברו ועבדו בקשר הדוק עד לפריצתה של מלחמת העולם הראשונה. הסגנון הייחודי, שמפרק את האובייקט לגורמיו ומציג אותם מנקודות מבט שונות באופן סימולטני, שינה את התפיסה האמנותית שהיתה מקובלת עד אז לפי מסורת הנטורליזם וחולל מהפכה בדרך בה אמנים ראו את העולם. מוזיאון המטרופוליטן מעניק כעת הזדמנות נדירה לחוות וללמוד על הסגנון באמצעות תערוכה של האוסף של Leonard A. Lauder, שמוצג בפעם הראשונה לציבור. האוסף כולל 80 ציורים, רישומים ופסלים של ארבעת אמני הקוביזם הבולטים: ז'ורז' בראק, פבלו פיקאסו, פרננד לז'ה וחואן גריס. ביחד, העבודות מעניקות סקירה אמנותית מקיפה ומעניינת שתנסה לגרום לכם גם לראות את המציאות בדרך אחרת.

The Metropolitan Museum of Art, 1000 Fifth Avenue

http://bit.ly/CubismAtTheMet

שיחה - טוני קושנר ואיוו ואן הובה

המחזה "מלאכים באמריקה" נחשב ליצירת מופת ובהתאם זכה באינספור פרסים, כולל בפרס פוליצר, שני פרסי טוני, והכתרה על ידי London's National Theatre כאחד מעשרת המחזות הטובים של המאה ה-20. המחזה נכתב על המחזאי היהודי אמריקאי טוני קושנר ועוסק במערכות יחסים אשר מופרעות על ידי איידס, הומוסקסואליות, דת וחברה דרך סיפורן של מספר דמויות בארצות הברית של שנות ה-80, כאשר מחלת האיידס התפרצה לראשונה. לאחר שהוצג ועובד מסביב לעולם, כולל מיני סדרת טלוויזיה מצליחה, הוא מגיע שוב לבמת ה-BAM החל מיום חמישי בשבוע הבא בעיבוד חדשני הישר מהולנד. מרגש לא פחות, ואולי יותר, הוא ערב מיוחד שיתקיים ב-BAM ערב קודם לבכורה, יום רביעי הבא בשבע בערב, בו תתקיים שיחה פתוחה לקהל עם טוני קושנר ועם הבמאי המוערך איוו ואן הובה (שביים את ההפקה הנוכחית). מעניין לשמוע מה קושנר עצמו חושב על איך הזמן השפיע ואולי שינה את המצב והגישה לגבי הנושאים הטעונים שהמחזה מעלה.

BAM (Brooklyn Academy of Music), 30 Lafayette Ave. Brooklyn

http://bit.ly/IvovanHoveAndTonyKushner